**Монгол Улсын Их Хурлын 2008 оны анхдугаар чуулганы Байгаль орчин, хүнс, хөдөө аж ахуйн байнгын хорооны 9 дүгээр сарын 10-ны өдөр /Лхагва гараг/-ийн хуралдаан 10 цаг 30 минутад Төрийн ордны \"В\" танхимд эхлэв.**

УИХ-ын гишүүн Х.Баделхан ирц, хэлэлцэх асуудлыг танилцуулж, хуралдааныг даргалав.

Хуралдаанд ирвэл зохих 19 гишүүнээс 14 гишүүн ирж, 73.6 хувийн ирцтэй байв. Үүнд:

**Чөлөөтэй:** Ц.Цэнгэл

**Өвчтэй:** Я.Батсуурь

**Тасалсан:** Сүх.Батболд, Г.Занданшатар, Ж.Энхбаяр

**Байнгын хорооны даргад нэр дэвшүүлэх тухай**

Хэлэлцэж буй асуудалтай холбогдуулан УИХ-ын Байгаль орчин, хүнс, хөдөө аж ахуйн байнгын хорооны референт Д.Мягмарсүрэн, Д.Мяхдадаг нар байлцав.

УИХ-ын гишүүн Д.Кёкүшюзан Батбаяр УИХ-ын гишүүн Б.Батбаярын нэрийг Байнгын хорооны даргад нэр дэвшүүлэх санал гаргав.

Байнгын хорооны даргад нэр дэвшиж буй УИХ-ын гишүүн Б.Батжаргалд хандан УИХ-ын гишүүн Су.Батболд, Д.Тэрбишдагва, Б.Бат-Эрдэнэ, Ц.Сэдванчиг, Д.Балдан-Очир, Н.Ганбямба, Г.Баярсайхан, Д.Кёкүшюзан Батбаяр, Х.Наранхүү нар санал хэлэв.

**Х.Баделхан**: Байгаль орчин, хүнс, хөдөө аж ахуйн байнгын хорооны даргад УИХ-ын гишүүн Батжаргалын Батбаярын нэрийг дэвшүүлэх саналыг дэмжиж байгаа гишүүд гараа өргөнө үү.

Хуралдаанд оролцож буй гишүүдийн 100 хувийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Х.Баделхан УИХ-ын чуулганы нэгдсэн хуралдаанд танилцуулахаар тогтов.

**Хуралдаан 10 цаг 55 минутад өндөрлөв.**

Тэмдэглэлтэй танилцсан:

ХУРАЛДААН ДАРГАЛАГЧ

УЛСЫН ИХ ХУРЛЫН ГИШҮҮН                                                      Х.БАДЕЛХАН

Тэмдэглэл хөтөлсөн:

ХУРАЛДААНЫ НАРИЙН

БИЧГИЙН ДАРГА                                                                             Ч.АЛТАНЦЭЦЭГ

**УИХ-ЫН 2008 ОНЫ АНХДУГААР ЧУУЛГАНЫ БАЙГАЛЬ ОРЧИН, ХҮНС ХӨДӨӨ АЖ АХУЙН БАЙНГЫН ХОРООНЫ 9 ДҮГЭЭР САРЫН 10-НЫ**

**ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

            **Хуралдаан 10 цаг 30 минутанд эхлэв.**

**Байнгын хорооны даргад нэр дэвшүүлэх тухай**

**Х.Баделхан:** - 19 хүнээс 10 гишүүн ирж байна, хурлын ирц бүрдэж байна, хурлаа нээх үү? Хурлаа нээе гэсэн гишүүд гараа өргөнө үү /гишүүд бүгд гараа өргөцгөөв/, баярлалаа. Хурлаар ганцхан асуудал хэлэлцэнэ, Байнгын хорооны даргад нэр дэвших асуудал хэлэлцэх юм байна, хэлэлцэх асуудлаа батлах уу? /гишүүд бүгд гараа өргөцгөөв/, баярлалаа,татгалзаж байгаа хүн байна уу, байхгүй байна. Одоо нэр дэвшүүлэх ажилд оръё, гишүүдийн дотроос хэн нэр дэвшүүлэх вэ?

**Д.Кёкүшюзан Батбаяр:** - Батжаргалын Батбаяр.

**Х.Баделхан:** - Өөр нэмж нэр дэвшүүлэх хүн байна уу? байхгүй байна. Байхгүй бол нэр дэвшүүлэх ажиллагааг таслах уу, тасалъя, баярлалаа. Одоо нэр дэвшиж байгаа Батжаргалын Батбаяраас асуух асуулт байна уу? асуулт байхгүй юу, тэгвэл асуултаа тасалчих уу? тасалъя, Батжаргалын Батбаяр гуайд хэлэх юм байна уу?

**Су.Батболд:** - Энэ 4 жил бид нар чинь нэлээд их юм амжуулъя, хийе гээд явж байгаа, энэ парламент, Засгийн газар нэлээд их хариуцлага хүлээх ёстой юм шиг байгаа юм. Тэгээд би ингэж боддог юм, манай хөдөө аж ахуйн салбар бол энэ хүмүүсийг ядуурлаас гаргах, амьжиргаагий нь дээшлүүлэх гол салбар байгаа юм л даа, манай нөхдүүд энийг ерөөсөө олж хардаггүй юм, маш том том үйлдвэрийн тухай яриад, уул уурхайн тухай яриад байдаг, тэгээд энэ маань дандаа шавхагддаг баялаг шүү дээ. Хөдөө аж ахуй бол тогтвортой хөгжүүлээд, хүмүүсийг энэ рүү оруулаад фермерийн аж ахуй байгуулж эрчимжүүлж эхлэх юм бол энэ монгол орны хөгжлийн хамгийн зөв гол гарц байгаа юм л даа. Тэгээд Батбаяр даргыг энэ чиглэл рүү хүмүүсийн анхаарлыг их хандуулаасай гэж хэлмээр байгаа юм.

Хоёрдугаарт хөдөө аж ахуйн бүтээгдэхүүний үнэ өсч байгаа энэ үе бол манай монголын хөдөө аж ахуйг хөгжүүлэх, дээш нь гаргах томоохон боломж байгаа юм. Би хөдөө аж ахуйнхантай уулзахаараа дандаа хэлдэг юм. Үнийн өсөлт гэж та нар битгий юм яриад, энэ үе бол манай хөдөө аж ахуйнхны хувьд хамгийн гол боломж байгаа байхгүй юу, тэгэхээр ганцхан ноолуураар биш, би бол мал дээр татаас өгөх маягаар, хөдөө аж ахуйг өөр, буудайн дээр татаас өгч байгаатай адилхан махан дээр татаас өгөх маягаар хөдөө аж ахуй, ялангуяа мал аж ахуйн энэ зохистой бүтцийг бий болгох ёстой гэж боддог хүн байгаа юм. Тэгээд энэ чиглэл рүү анхаарлаа хандуулж ажиллаарай гэж бодож байна.

Гуравдугаарт хэлэх юм бол байгаль орчны асуудал байгаа юм. Өнөөдөр бид нар энэ байгаль орчныг хамгаалах асуудлыг үнэхээр маш чухалд тооцож ингэж ажиллахгүй бол бид нар хэдхэн жилийн дараа амьдрах газаргүй болно, зүгээр л хоосон улаан цөлд амьдрахаар болж байна шүү дээ, тэгээд энэний эсрэг яаж арга хэмжээ авах юм, энэ усыг хуримтлуулах, далан бий болгох, усжуулах гээд, мод тарих гээд олон асуудал байж байгаа юм. Тэгээд энэ дээр бас анхаарлаа хандуулах ёстой. Бүтцийн асуудал ярихаар би бол энэ хөдөө аж ахуй эрхэлсэн төрийн захиргааны төв байгууллага байх ёстой, байгаль орчны асуудал эрхэлсэн төрийн захиргааны байгууллага тусдаа байх ёстой гэж бодож байгаа. Энэ 2 салбарыг хавсарга юм шиг боддог. Сүүлийн үед хөдөө аж ахуйн чиглэлээр мэргэшсэн хүмүүс их ховор болсон, энэ асуудал дээр бас нэлээд анхаарлаа хандуулж, та угийн тэмцэгч юм чинь тэмцэж ажиллаарай гэж захих байна.

**Х.Баделхан:** - Тэрбишдагва гишүүн.

**Д.Тэрбишдагва:** - Байнгын хорооны дарга болсонд баяр хүргэе, Байгаль орчин, хүнс, хөдөө аж ахуйн байнгын хороо бол үнэхээрийн чухал Байнгын хороо л доо, хүнс, хөдөө аж ахуйн салбарт би 8 жил дэд сайд, сайды нь хийж энэ салбарт ажилласан хүний хувьд ер нь сүүлийн 8 жилд хүнс, хөдөө аж ахуйн салбар өөрөө тодорхой бодлоготой болсон, бодлогогүйгээр юм явахгүй л дээ, хүнс, хөдөө аж ахуйн салбарыг бодлоготой болгохын тулд бид төрөөс хүнс хөдөө аж ахуйн талаар баримтлах бодлого гэж том бичиг баримт гаргасан. Сүүлийн 4 жилд хүнс,хөдөө аж ахуйн салбарын бүх чиглэлийн салбарынх нь хүмүүсийг зөвлөгөөн хийж их томоохон томоохон бичиг баримтууд боловсруулсан, энэ болгоны дүнд өнгөрсөн жил та өөрөө бас Их Хуралд байж байхад бид хамтарч Үндсэн чиглэлд, улсын төсөвт ихээхэн хэмжээний хөрөнгө мөнгө суулгаж өгсөн.

Тэгэхээр энийг цаашдаа би маш анхаарч ажиллах зүйл бол дахин дахин хэлэхэд Улсын Их Хурлаас төсвий нь баталж өгдөг, Улсын Их Хурлаас үндсэн чиглэлий нь баталж өгдөг, сүүлд нь гоё нэр өгч, Засгийн газар чамирхдаг үеийг анхаарах хэрэгтэй шүү. Өнөөдөр Атрын гуравдугаар аян гэсэн гоё үг ярьж явж байгаа болохоос биш Атрын гуравдугаар аян чинь зүгээр үг болохоос биш атар газар эзэмших асуудал гэж байхгүй. Гэтэл энэ асуудлыг чинь өнөөдөр Үндсэн чиглэлд нь бид хичнээн хэмжээний мөнгө суулгаж өгсөн, Үндсэн чиглэлд нь, бодлогод нь хүнсний үйлдвэрлэлийн талаар, газар тариалангийн талаар, мал аж ахуйн талаар асар их хэмжээний бодлогын бичиг баримт болон үндсэн чиглэлд цаашдаа улсын төсөвт суулгаж өгөх бүрэн боломжтой олон зүйлүүдийг суулгаж өгсөн учраас энэ үндсэн чиглэл дээр суулгаж өгсөн зүйлээ дахиж эргэж сайн хараад улсын төсөв дээр хөрөнгө мөнгө суулгаж өгөхөд нь анхаараад тэгээд Улсын Их Хурал өөрөө мөнгий нь баталдаг, чиглэлий нь гаргадаг, янз янзын гоё чамин нэр өгч Засгийн газар чамирхдаг асуудал дээр анхаарах хэрэгтэй. Өөрсдөө Их Хурал баталсан хөрөнгөө, гаргасан бодлого, шийдвэрээ нэлээд анхаарч ажиллах ёстой гэж бодож байна.

Нөгөө талаасаа өнөөдөр хүнсний бүтээгдэхүний үнэ өртөг асар их өсч байна, мөнгий нь батлаад өгчихдөг, бодлогы нь гаргаад өгчихдөг, тийм учраас энэ үнийн өсөлт, цаашдаа энэ үнийн бодлого дээр анхаарч өгөх ёстой. Өнөөдөр гурилын үнэ ийм өндөр үнэтэй байх ёсгүй, өнгөрсөн жил та бид сууж байгаад Засгийн газар ихээхэн хэмжээний хөрөнгө мөнгө гаргаж, гурил оруулж ирье, улаан буудай оруулж ирье гээд тооцоо судалгаа гаргасан, Улсын Их Хурал энэ тооцоо судалгаагаа дахиад оруулаад ир гэсэн, өнөөдөр хүртэл улаан буудайны тооцоо орж ирж, улсын төсвөөс мөнгө гаргаж ирээгүй байгаа шүү дээ. Энэнээс болоод гурилын үнэ өртөг өссөн, ингээд Их Хурал чиглэл өгчихдөг, чиглэл өгсний нь яам нь гаргаж ирэхгүй байгаад би туйлын их харамсч байгаа. Би өөрөө салбарыг хариуцсан сайд байсан хүний хувьд тэр ямар бодлогын бичиг баримт оруулж ирээд, ямар төсөв мөнгө батлуулах гээд Их Хурал яаж буцаасныг бүгдий нь мэдэж л байна л даа. Тийм учраас Их Хурал, Байнгын хороо нэгэнтээ гаргасан шийдвэрээ тэр яамдуудаас, байгаль орчин ч бай, хүнс, хөдөө аж ахуй ч бай маш сайн шаардаж ажиллаарай, Батбаяр даргаа, сайн ажиллаарай.

Байгаль орчны хувьд анхаарах зүйл байнаа, байгаль орчин өнөөдөр сөнөж байна, байгаль орчин өнөөдөр маш хүнд байдалд байж байгааүед энэ байгаль орчны чиглэлээр энэ Байнгын хороо, Байнгын хорооны гишүүд бид онцгойлон анхаарч хяналт тавьж ажиллах, энд үүрэг даалгавар өгч ажиллахгүй бол ганцхан Байгаль орчны яам биш, Үйлдвэр, худалдааны яамыг шахаж ажиллах ёстой, энэ мэргэжлийн хяналтын байгууллагыг шахаж шаардаж ажиллах ёстой, хүчний байгууллагыг шаардаж ажиллах ёстой, тэгэхгүй бол байгаль орчныхоо асуудлыг зөвхөн Байгаль орчны яам биш, бүх газар руу анхаарал тавьж ажиллаарай гэж танд захиж байна, баярлалаа.

**Х.Баделхан:** - Б.Бат-эрдэнэ гишүүн.

**Б.Бат-Эрдэнэ:** - Батбаяр гишүүнд баяр хүргэе, тэгээд нэг ийм зүйл байна. Бэлчээрийн доройтол, хомсдол, цөлжилттэй холбоотой асуудлыг нэн тэргүүнд авч үзэхгүй бол болохгүй, би одоо Засгийн газарт жишээлбэл хэд хэдэн удаа бичиг тоот явуулаад, тэгээд доош нь Хөдөө аж ахуйн яам руу чулуудчихдаг, Хөдөө аж ахуйн яам энд ерөөсөө тодорхой бодлого гаргаж байгаа юм байхгүй. Одоо бол яг бодитой байдал бол монголын мал 40 сая мал чинь хойд хил дээрээ очиход бэлэн болоод байна шүүдээ. ерөөсөө хивс хуйлж байгаа юм шиг хойшоо явсаар явсаар байгаад одоо Орос, Монголын хил дээр очихоор ийм байгаа. Энийг нэг анхаарч өгөөрэй гэж хэлмээр байна.

Түрүүн Тэрбишдагва гишүүн хэлж байна, энэ Улсын Их Хурал өөрөө гүйцэтгэх засаглалдаа хянал тавьж төр, засгийн газрын үйл ажиллагаа, бид өөрсдөө баталж өгсөн хөрөнгө төсөв, гаргасан хууль тогтоомжийн хэрэгжилт, энэ юман дээр онцгой орж ажиллахгүй болбол манайд чинь ийм жишиг байна шүү дээ. Засгийн газар байгуулагдаад нэг сайдын суудал аваад тэгээд явах юм бол тэгээд гэрийн хаяанаас юм аваад эргэдэг амьтан шиг тэгээд ерөөсөө зэлэрдэг, тэгээд ийм юмыг ерөөсөө онцгой анхаарч, та бол туршлагатай ийм хүн шүү дээ, Батбаяр гуай минь, энэ дээр онцгой анхаараарай. Тэр байгаль орчин, бусад зүйлүүдийг манай нөхдүүд хэлсэн учраас давхардуулж хэлэх юм алга.

**Х.Баделхан:** - Сэдванчиг гишүүн.

**Ц.Сэдванчиг:** - Баярлалаа, Батбаяр гишүүнд баяр хүргэе. Тэгээд би энэ Байгаль орчин, хүнс, хөдөө аж ахуйн байнгын хороо гэж, энэ их чухал Байнгын хороо гэж ойлгож би энэнд орсон юм л даа, тэгээд ингээд харсан чинь харьцангуй цөөхөн гишүүдтэй байдаг юм шиг байна. Тэгээд энэ хөдөө, орон нутагт ажилгүйдлийн асуудал үнэхээр хүнд асуудал болсон байгаа юм л даа. Тэгээд энийг арилгахын тулд мал аж ахуйн гаралтай түүхий эд дээр суурилсан жижиг, дунд үйлдвэрлэл, тухайлбал ноос ноолуур, мах, сүү, арьс ширний чиглэлээр жижиг, дунд үйлдвэрлэлийг хөгжүүлж, ажлын байрыг бий болгож, энэ ажилгүй хүмүүсийг ажилтай болгох тал дээр энэ Байнгын хороо ямар үүрэгтэй, ямар, яаж оролцдог юм, энэ дээр Батбаяр гишүүнтэй би нэлээд хамтарч ажиллая гэж бодож байгаа.

Тэгэхээр манайх тэр уул уурхай гэж хүн бүхэн яриад байдаг болсон, уул уурхай гэхээсээ илүү хөдөө аж ахуй, газар тариалан, ялангуяа мал аж ахуйн түүхий эдэн дээр суурилсан жижиг, дунд үйлдвэрлэл хөгжүүлэх юм бол энэ маш хурдан хугацаанд өгөөжөө өгнө шүү. Тэгэхээр энэ чиглэл дээр Батбаяр гишүүнд бодож байгаа юм байгаа байх. Тухайлбал одоо тэр 30 тэрбум төгрөг малчдад өгнө гэж яриад байгаа юм, энийг нэг толгой ямаанд 5000 төгрөг өгөх юм гэнээ, өнөөдрийн сонинг хүртэл би харж л байлаа, тэгэхээр нэг удаа ингээд 30 тэрбум төгрөг малчдад тараагаад өгөхийн хооронд энэ 30 тэрбум төгрөгөөр энэ 18 аймагт самнах, угаах үйлдвэр байгуулчих бүрэн боломжтой шүү дээ. Тэгэх юм бол тэр түүхий эд нь унадаг, түүхий эд нь унаснаараа энэ малчид нь үнийн эрсдэлд ордог энэнээс гарах ёстой юм. Тэгэхээр нэг удаагийн амь тариа биш, уг нь ирээдүйгээ бодож энэ хөрөнгө оруулалтын асуудлыг шийдээд явах ёстой гэж би ойлгож байгаа юм. Тэгээд энэ ажил нь энэ Байнгын хороон дээр байдаг юмуу, Эдийн засгийн байнгын хороон дээр байдаг юмуу, би сайн мэдэхгүй байна, баярлалаа.

**Х.Баделхан:** - Балдан-Очир гишүүн.

**Д.Балдан-Очир:** - Батбаяр гуай их туршлагатай хүн Байнгын хороог удирдах болсонд би баяртай байна. Өөрөөр хэлбэл бид нар энэ гарааны жил байгаль орчин, хөдөөгийн талаар бодлого гарах ёстой. Засгийн газрын 4 жилийн мөрийн хөтөлбөрийг боловсруулах юунд бол их туршлагатай хүнээр бид хороогоо удирдуулж байна. Тэгэхээр энд монголын амьдралын эдийн засгийн амин сүнс бол мал аж ахуй, хөдөө аж ахуй, одоо байгаа, цаашид хэвээрээ ч байх ёстой. Харин ер нь сүүлийн 18 жил хөдөө, тэр дотроо хөдөө аж ахуйн үйлдвэрлэл нэлээд уналтанд оржээ, хөдөө их унасан байна, хөдөө хоцрогдсон байна. Тэгэхээр хөдөөгийн иж бүрэн бодлогыг хэдүүлээ хамтран боловсруулж Засгийн газрын мөрийн хөтөлбөрт оруулах, төрийн бодлогыг тодорхойлох цаг болсон юм байна. Ер нь малын үүлдэр угсаа муудсан, чанар муудсан, малын цус ойртсон, давжаарсан, ашиг шим буурсан, социализмын үед олсон бүх юмаа алдсан байна, мал аж ахуйн салбарт. Тэгэхээр шинжлэх ухааны үндэстэй мал аж ахуйн үйлдвэрлэлийг өөд нь татах, малын үүлдэр угсааг сайжруулах, ашиг шимийг арвижуулах, малыг өвчнөөс арилгах, газар тариалангаа сэргээх энэ иж бүрэн цогцолбор төрийн бодлого гаргаад Засгийн газраар дамжуулж хэрэгжүүлэх талаар та их анхаараарай, би хамтарч ажиллана, тантай.

Хамгийн их доголдолтой зүйл бол хөдөө аж ахуйн гаралтай түүхий эд, тэр дотроо мал аж ахуйн гаралтай түүхий эдийн бүтээгдэхүүний борлуулалтын асуудлыг хэдүүлээ эмхлэх цаг болсон байна. 18 жил бол ченж гэдэг нэрээр ерөнхийдөө энд тэнд ингээд зарсан, борлуулсан ийм байдалтай байна. Дэлхийн зах зээлийн түвшин, зах зээлийн эдийн засгийн төлөвшсөн орнуудын хэмжээнд хөдөө аж ахуйн гаралтай түүхий эдийг борлуулдаг, нийлүүлдэг энэ биржийн тогтолцоог хэдүүлээ яаралтай босгож ирж, ойрын үед хэрэгжүүлэх болжээ гэж энийг хэлэх байна. Ингээд тантай хамтарч ажиллана, ингээд танд амжилт хүсье.

**Х.Баделхан:** - Ганбямба гишүүн.

**Н.Ганбямба:** - Баярлалаа, бид Байнгын хорооны маань анхдугаар хуралдаан болж байна, энэ Байгаль, орчин, хүнс, хөдөө аж ахуйн байнгын хороо их чухал хороо юм. одоо цаашдаа ажилгүйдэл, ядуурлыг бууруулахад ч тэр их үүрэг гүйцэтгэх ийм хороо гэж ойлгож байгаа. Одоо бол түүхий эдээ дандаа түүхийгээр нь гаргаж байдаг, энэ практикийг болих гээд байгаа шүү дээ, боловсруулах салбар руу орж байж, энэ ажилгүйдэл, ядуурлыг орон нутагт бүр татаасаар дэмжсэн ч болохгүй юм байхгүй, төсвийн зээлийн хөнгөлөлт, татаас гэж байгаад янз янзын төрийн механизмыг ашиглах юм бол бид орон нутагт бас боловсруулах салбар хөгжүүлж чадвал ажилгүйдэл, ядуурлыг бууруулахад хувь нэмэр болно.

Гэхдээ энэ салбарын талаар проблем ярих юм бол зөндөө проблем болно, энийг бид хангалттай энэ жилжингээ ярих байх. Ер нь ямарч байсан дээрээсээ дэмжлэггүйгээр, газар тариалангийн салбарт бол Их Хурлын дэмжлэггүйгээр сая том ололт оллоо шүү дээ, бүр өмнөх 2 удаагийн том асуудал Улсын Их Хуралд өргөн баригдаад, нөгөө гурил, будуутай холбоотой, арван хэдэн тэрбум төгрөгийн асуудал шийдэгдээгүй, 59 тэрбум төгрөгийн асуудал бас шийдэгдээгүй. Тэгээд Ерөнхий сайдыг би дагаж хөдөө, орон нутагт явж байхад ард түмэн бас айхтар нарийн ньюанс ажигладаг юм байна, дээрээ дэмжлэггүй байхад дороос чинь ард түмэн дэмжиж өгнө, наад газар тариалангийнхаа салбарыг улам үр ашигтай болгоод өгөөрэй гэж, энэ бас үг шүү.

Үнэхээр одоо бид дээрээсээ дэмжээд өгөх юм бол энэ салбар өшөө хөгжинө, одоо энэ жил дороосоо бүр ёстой бор зүрхээрээ Засгийн газрын төсвийн зээлээр 30 хэдэн мянган га-д илүү тариалалт хийлээ шүү дээ, энэнийхээ буянд энэ жил дотооддоо ургасан тариагаараа гурилынхаа 22-хон хувийн хэрэгцээг дотооддоо үйлдвэрлэж байсан бол одоо 50 хувийг үйлдвэрлэх боломжтой болох гэж байна, одоо энэ хэрвээ ургац хураалт маань хяруу, цасанд цохигдчихгүй бол. Ер нь энэ ахицыг дээрээсээ дэмжээд өгвөл энэ нурж байгаа салбар, энэ дампуурч байгаа салбарыг аврах боломж байгаа шүү.

Тэгэхээр би зарчмын ганцхан асуудал хэлмээр байна, дээрээсээ дэмжээд өгөх хэрэгтэй байна, төр засгаас дэмжээд өгөх юм бол татаас өгсөн ч болох юм байхгүй, төсвийн зээлийн хөнгөлөлт үзүүлсэн ч болохгүй юм байхгүй, ингэж чадах юм бол энэ салбар хөгжих боломж байгаа, тийм учраас манай Байнгын хороо энд бас нэлээд үүрэг рольтой оролцох байх, энэ бол зүгээр зөвхөн даргын асуудал бишээ, одоо манай энэ Байнгын хорооны шинэ бүрэлдэхүүн. Өмнөх Байнгын хороо ямар бүрэлдэхүүнтэй байсныг би мэдэхгүй, шинэ бүрэлдэхүүний хувьд ийм зарчмын санал хэлмээр байна, баярлалаа.

**Х.Баделхан:** - Баярсайхан гишүүн.

**Г.Баярсайхан:** - Танд Байнгын хорооны даргаар сонгогдож байгаад баяр хүргэе, одоо 4 удаа сонгогдож байсан, та бол манай туршлагатай парламентч хүн, манай Байнгын хороог боломжийн удирдаад аваад явчихна гэж би дотроо бодож байна, энд бол Байнгын хорооны гишүүд маань бас мөн хөдөө аж ахуйн салбарт олон жил ажиллаж байсан, удирдах ажил хийж байсан туршлагатай улсууд сая өөрсдийн чухал чухал саналуудыг хэллээ.

Би экологич хүнийхээ хувьд энэ Байгаль орчны байнгын хороонд орж яваадаа бас их сэтгэл хангалуун байгаа, өнөөдөр Монгол улсад экологийн доройтол, экологийн сүйрэл нүүрлэчихээд байгааг хүн болгон мэдэж байгаа, энэ дулаарал, цөлжилт, усны хомсдол, тэгэхээр би яг энэ экологич хүнийхээ хувьд усны хомсдол, энэ ой модны асуудал, мөн энэ Атрын гуравдугаар аянтай холбоотой байсан өөрийн байр сууриа хэлмээр байна.

Улаанбаатар хот бол Монгол улсын хүн амын 50 хувь нь амьдарч байна, 50 хувь нь амьдарч байгаа энэ Туулын хонхорт усны асуудал Жайка-гийн судалгаа байгаа, 2015 оноос усны хомсдолд орно гэж, тэгэхээр өнөөдөр энэ Туулын хөндийг харж байхад усны ундарга дээр бизнесийн байгууллага янз бүрийн барилга байгууламж барьж байна, Туулыг Тэрэлжээс авахуулаад 35 худаг байгаа, энэ 35 худгаар сая гаруй хүнийг тэжээж байна, гэтэл 7, 8 худаг дээр нь ундарга дээр нь аваачаад барилга байгууламж барьсан байдаг. Монгол хүн хэзээ ч аваачиж булаг дээр аваачиж гэр барьдаггүй. Тэгэхээр энэ асуудлыг зайлшгүй яаралтай цэгцлэх хэрэгтэй, хэн дуртай нь очоод бидний амьдралын эх үүсвэр болсон усны ундарга, булаг дээр аваачаад барилга байгууламж бариад байх асуудлыг энэ зохих байгууллагуудад шаардлага хүргүүлэх хэрэгтэй.

Монгол улсын газар нутгийн 12 хувь нь ой мод байсан, дөнгөж саяхан, гэтэл одоо өнөөдөр дөнгөж 6 хувьд хүрч байх шиг байна, бидний харж сууж, Байгаль орчны яам гэж данхайсан том яам ажлаа барахгүй, үйл ажиллагаа явуулаад улам л бид мундаг ажиллаад байна гэдэг, гэтэл амьдрал дээр нь, яг ажил дээрээ үнэхээр хэн дуртай нь ирж дуртай газраа онгичиж байна, Монгол орон эзэнгүй юм шиг байна, энэ хэн дуртай нь уулын амыг бүхлээр нь худалдаж аваад ой моды нь бүгдий нь хяргаж байна, 30 гаруй байгаль орчны хууль байна гэж байгаа, энэ бүгдээрээ цоорхойтой, хэрэгждэг сайхан 3 хуультай больё. Монгол улсад ерөөсөө ой модыг огтлохыг бүгдээрээ хориглоё л доо, би тийм санал санаачилга гаргаж байгаа, гаргая,үүний төлөө би бас энд дуу хоолойгоо өргөнө.

Тэгээд одоо урд нь төрийн бус байгууллага, энээ тэрээ, зөндөө олон байгууллага судалгаа гаргасан байлаа, байдаг юм байна лээ, ОХУ-аас мод оруулъё, бүгдээрээ, гаалийн, импортын татвары нь тэглэе, сая манай урд нь сайд, дарга нар хийж байсан туршлагатай энэ гишүүд маань хэлж байна шүү дээ. Ноолуурт татаас өгөөд байдаг, маханд бас өгье гэж байна,тэгвэл одоо бас ой модон дээрээ бас бүгдээрээ анхаарал тавъя л даа.

Монголын сүүлчийн мод унаж, Монгол улс маань цөл болохыг бид харахыг хүсэхгүй байна. Одоо та бүгд сайхан энэ уулын амаар дүүрэн хаусууд, тэгээд нэг өглөө босоод ирэхэд бүх моды нь огтлоод явсан байвал яах вэ? Энэ дээр бас цаг алдалгүй, зоримог шийд гаргах хэрэгтэй. Мэдээж энэ орлого багатай иргэд маань энэ ой мод огтолж амьдарч байгаа. Нэг шуудай мод огтлоод мянган төгрөг олохын тулд сайхан том ургаа модыг огтлоод дуусгаж байна. Тэгвэл тэр улсуудад нэг мод суулгацы нь улсаас гаргаж өгье, мод суулгасны хөлсий нь өгье. Олон зуун тэрбум төгрөг хөдөө гадаа бид нар үр ашиггүй төсөв бид нар зөндөө зарцуулдаг, тэгэхэд яг хэрэг болсон, шаардлагатай бид нарын амин чухал төслүүдэд зарцуулъя. Мөн атрын гуравдугаар аянтай холбоотой би бас тухайн үед нь энэ атрын гуравдугаар аяныг экологийн хувьд эсэргүүцэж байсан, нэг дайралтаар ингэж их хэмжээний газар хагалж болохгүй, би яагаад эсэргүүцэж байсан гэхээр монгол орны хөрс маш эмзэг, маш нимгэн, тэгэхээр энэ Хөрсний хууль зайлшгүй гаргах хэрэгтэй. Тэгэхээр Мо даргаа та энэ дээр анхаарч ажиллана биз дээ, гишүүн биднийхээ үгийг сонсоорой, хамтарч ажиллана шүү, баярлалаа, танд.

**Х.Баделхан:** - Кёкүшюзан Батбаяр гишүүн.

**Д.Кёкүшюзан Батбаяр:** - Би товчхон яръя. Ерөнхийдөө миний ярих гэж байсан юмыг Баярсайхан гишүүн ярьчихлаа. Танд баяр хүргэе. Миний хувьд бол Байгаль орчин, хүнс, хөдөө аж ахуйн байнгын хороонд шахаагаар ч юмуу орж ирсэн юм биш, өөрөө бас хүсч байсан. Би өөрөө бас 4, 5 жилийн өмнө Японд байхдаа цөлжилтийн эсрэг төсөл дээр японуудтай хамтарч ажиллаж байсан, гэхдээ ихэнхий нь ярьчихлаа, цөлжилт бол үнэхээр дэлхий даяар, тэр тусмаа японууд маш их анхаарал тавьж байгаа, тэрэн дээр та анхаарч ажиллаачээ, гадны хөрөнгө оруулалтууд юу байдаг юм, тэр тусмаа японууд хамтарч ажиллахад бэлэн байгаа, энэ дээр хамтран ажиллаасай гэдгийг хүсч байна.

**Х.Баделхан:** - Наранхүү гишүүн.

**Х.Наранхүү:** - Шинээр зохион байгуулагдсан байнгын хорооны даргад баяр хүргэе. Ингээд гол нь манай Байнгын хорооны ажлын үр дүн, зохион байгуулалт, ажлын арга барил анхнаасаа ямар байдлаар ажлаа зохион байгуулах юм, энэнээс их хамаарах байх. Ер нь юу гэдэг юм, тэгэхгүй бол цэвэр олон нийтэд өөрийнхөө байр суурийг танилцуулах үүднээс гэдэг юмуу, эсвэл хэн нь, аль нам нь энэ олон нийтийн төлөө илүү санаа тавьж байгаа гэдгээ илэрхийлэх юмуу ийм байр сууринаас бид нар яриад суугаад байвал асуудал болгон дээр маш их цаг, зав зарчихаад үр дүн байхгүй. Тийм учраас энэ зохион байгуулалт, ажлын уур амьсгал анхнаасаа ямар байх вэ гэдэг ихээхэн чухал, тийм учраас хамгийн түрүүнд энэ цуглардаг, барьдаг, энэ зохион байгуулалтаа түрүү түрүүчийн Байнгын хороодын ажлын туршлага дээр сайжруулж, тодорхой болгох юм байвал эхний хуралдаануудаар ийм асуудлаа ярьж баймаар байна.

Хоёрдугаарт бидний ярьж байгаа их олон юм цаанаа тооцоо судалгаа байхгүй учраас хүн болгон өөр өөрийнхөө ойлголтоор ярина. Тийм учраас энэ судалгаа, тооцооны ажлыг одоо Их Хурал тийм ажил хийгээд байдаггүй байх, гэхдээ тийм ажлыг хийлгүүлэх, тийм талын мэдээ материал хамгийн түрүүнд авах асуудал их чухал юм шиг байгаа юм. Одоо жишээлбэл бид нар газар тариалан гээд нэг салбар хөгжүүлэх ёстой, уначихлаа, эсвэл одоо хөгжүүлэх шаардлагагүй ч юм шиг, тэрийгээ мэдэхгүй байж байж зүгээр бид нар дор дороо тийм улс төрийн өнгө аястай юм яриад байгаа байхгүй юу.

Одоо жишээлбэл хуучин яг одоо мэргэжлийн байгууллагуудын хийсэн судалгаагаар манай Монгол улс тэр чигээрээ, бүс нутгаараа нөгөө эрсдэлтэй, өндөр эрсдэлтэй газар тариалангийн бүс гэж явдаг шүү дээ. Өөрөөр хэлбэл гадаадын хөгжилтэй орнуудад ийм бүс нутагт ерөөсөө газар тариалан хөгжүүлдэггүй, жишээлбэл, тийм бол манай нөгөө газар тариалангийн чиглэлийн судалгааны байгууллагууд энэ хүртэл, ямар, энэ чинь одоо 60-аад оны эхнээс газар тариалсан, атар эзэмшсэн гэдгээс хойш хэдэн жил тариалаад ямар ургац авсан юм, 5 жилд дунджаар хэд нь өөрөө өөрийгөө нөхсөн юм, хэд нь нөхөөгүй юм, энэ тоо байж байвал өнөөдөр бид нар энэ салбар хэрэгтэй, хэрэггүй гээд маргаад байх шаардлагагүй байна шүү дээ, аяндаа энэ судалгаа чинь хэлээд өгнө.

Гэх мэтчилэн ийм баримтат тоо юм байвал бид нарын ажил их бодитой болно, тэрнээс тэр татгалзаж учраас тэр муу хүн, энэ дэмжээд байгаа учраас энэ сайн хүн гэдэг юмуу, ийм байдлаар ажил, ерөөсөө баахан яриа болоод тарах болов уу даа, ийм учраас гишүүд маань өөрсдөө гол гол чухал асуудал гэж байгаа энэ мэт дээрээ хамгийн түрүүнд ямар тоо судалгаа баримт хаанаас яаж гаргах юм, бэлэн юм байгаа бол тэрийгээ бие биендээ өгөөд солилцоод, эртхэн шиг, бэлэн юм байхгүй болбол яаманд, нөгөө олон нийтийн байгууллагууд, гадна, дотны судалгааны байгууллагуудад эртхэн шиг хандаж ийм юм хийж өгөөчээ, тэгээд хөрөнгө мөнгө юмны асуудлуудыг гуйлгын журмаар бол гуйлгын журмаараа энд тэндээс төсөв гардаг бол тэрүүгээр нь ингээд өгчихвөл дараа нь тэр асуудал нь тулаад ирэхэд бид нарт ярих хамаагүй илүү найдвартай, үндэстэй болох байхаа гэсэн ийм юмыг л хэлэх гэсэн юм, баярлалаа.

**Х.Баделхан:** - Олон гишүүн үнэтэй сайхан санал хэллээ, өөр санал хэлэх хүн байна уу? байхгүй бол саналаа таслах уу? одоо ингээд санал хураалт явуулъя.

Байгаль орчин, хүнс, хөдөө аж ахуйн байнгын хорооны даргаар Батжаргалын Батбаярыг сонгоё гэсэн гишүүд гараа өргөнө үү, татгалзаж, түдгэлзэж байгаа хүн байна уу? 100 хувийн саналаар ингээд баталлаа, баяр хүргэе, Батбаяр гишүүнд, амжилт хүсье /Гишүүд алга ташиж баяр хүргэв/.

Ингээд хурал дууслаа, та нөхдөд баярлалаа.

**Хуралдаан 10 цаг 55 минутанд өндөрлөв.**

            Соронзон хальснаас хянаж буулгасан:

ХУРАЛДААНЫ НАРИЙН

БИЧГИЙН ДАРГА                                                                 Ч.АЛТАНЦЭЦЭГ